<classify> MUFTI wa Tanzania, Shehe Abubakar Zubeir ameeleza kushangazwa na migogoro isiyokwisha ndani ya taasisi za kiislamu, viongozi pamoja na waumini wake. Amesisitiza kuwa umefika wakati kwa makundi hayo kuachana na masuala hayo na badala yake wapiganie maendeleo ndani ya dini hiyo. Alisema hayo kwa nyakati tofauti alipotembelea mikoa ya Kilimanjaro na Tanga na kusisitiza kuwa matendo hayo kimsingi yanakwenda kinyume na misingi ya Mungu. Alisema inashangaza kuona wapo viongozi wanaogombea uongozi wa taasisi kama vile msikiti .Alisema kujenga migogoro ya aina hiyo katika nyumba za ibada kunamjengea nafasi ya kwenda kuulizwa juu ya hali za maisha na ibada za waumini katika misikiti au taasisi wanazozipambania. Alisema asilimia kubwa nguvu na muda mwingi wa waislamu na taasisi zao wanajikuta wanazitumia kwenye mizozo huku wakiacha mambo ya msingi kwa ajili ya maendeleo ya dini hiyo yakilala na kuiacha dini hiyio na taasisi zake katika wakati mgumu. Wakati mwingine ukifuatilia migogoro iliyoko baina ya waislamu au baina ya taasisi zao utaona inachekesha sana, wapo baadhi ya watu wanapigana vikumbo wakigombea kubeba mzigo mzito ambao wengi wao hata hawawezi kuubeba alisema Sheikh Zuberi.Alisema, wakati mwingine utaona mzozo umekuwa mkubwa lakini ukichunguza sababu na chanzo chake utaona ni kidogo jambo linaloweza kukuacha ukicheka kwa mshangao hasa pale unapobaini kuwa wakati mwingine hata kinachowagombanisha hukioni . Pia alikemea vitendo vya kibaguzi, kutofautiana kwa ugomvi na chuki zisizokwisha baina yao. Aliwasisitiza kuungana kwa ajili ya kuendeleza shughuli mbalimbali zitakazowapa manufaa zikiwemo za kiuchumi.Alisema ili kufikia malengo hayo wanaweza kuwatumia hata wataalamu wa masuala ya kiuchumi wasio waislamu ili kufanikisha mipango hiyo, tofauti na dhana zilizopo vichwani kwa wengi kuwa wanaopaswa kushiriki katika kutoa elimu hiyo ni waumini wa dini hiyo hata kama hawana sifa. Alisema Mtume SAW alipokuwa akihama kutoka mji wa Makkah kwenda Madina alimtumia kiongozi wa safari asiye muislamu. Alikemea tabia ya baadhi ya watu wanaoendekeza uvivu, uzembe, ufukara na hata uchafu kwa kizingizio cha uchamungu na kuichukia dunia.  <topic>: KITAIFA 